પોલીસ દ્વારા જે દસ્તાવેજો રજૂ કરવામાં આવ્યા છે તેમાં દાવો છે કે સબરંગ ટ્રસ્ટનાં બેન્ક ખાતાં જ્યારે સ્થગિત કરવામાં આવ્યાં ત્યારે તેમણે સબરંગના બે બેન્ક ખાતાંઓમાંથી તાત્કાલિક રૂપિયા ૨૪,૫૦,૦૦૦ અને રૂપિયા ૧૧,૫૦,૦૦૦ ડિમાન્ડ ડ્રાફ્ટ દ્વારા એક જ દિવસમાં ટ્રાન્સફર કર્યા હતા. પોલીસતપાસની વિગતો અનુસાર વર્ષ ૨૦૦૭ સુધી સબરંગ અને સેન્ટર ફોર પીસ એન્ડ જસ્ટિસનાં ખાતાંઓમાં ઓછી રકમ જ જોવા મળતી હતી. ૨૦૦૭ બાદ જ્યારે આ દંપતીએ વિવિધ ઈન્ટરવ્યૂ, ન્યૂઝલેટર્સ અને વેબસાઈટ દ્વારા લોકોને અપીલ કરી કે રમખાણ પીડિતોના પુનર્વસન અને રાહત કામગીરી માટે તેમને નાણાભંડોળની તાતી જરૂરિયાત છે, જેમાં તેણે રમખાણોની વાતો પણ ફરીથી વિશ્વ સમક્ષ મૂકી. ગુલબર્ગ સોસાયટીમાં મ્યુઝિયમના નિર્માણ માટે પણ તેમને દાનની જરૂરિયાત છે તેવી વાતો આ સંસ્થાઓ દ્વારા વહેતી મૂકવામાં આવી હતી. બાદમાં સમગ્ર વિશ્વમાંથી અઢળક રકમનું દાન આ સંસ્થાઓનાં બેન્ક ખાતાંઓમાં જમા થવા લાગ્યું હતું.